

PROJEKTS uz 09.08.2023.

vēlamais datums izskatīšanai attīstības komitējā: 11.10.2023.

domē: 26.10.2023.

sagatavotājs un ziņotājs: Nadežda Rubina

LĒMUMS

Ādažos, Ādažu novadā

2023. gada 26. oktobrī **Nr.**«DOKREGNUMURS»

**Par adrešu un nosaukumu sakārtošanu objektiem pie Torņa, Laumu, Skudru, Kameņu, Vaboļu, Kalves, Klajumu, Aizvēju un Rakstu ielām, Garciems**

Ar Ādažu novada pašvaldības domes 2022. gada 22. jūnija lēmumu Nr. 291 “Par adrešu sakārtošanu Carnikavas pagastā” pašvaldība paredz līdz 2024. gada 31. decembrim veikt adrešu sakārtošanas pasākumus Carnikavas pagastā, veicot to secīgi, sākot ar objektiem Garciemā.

Pašvaldības izveidotā Adrešu sakārtošanas darba grupa (turpmāk – Darba grupa) izvērtēja Torņa, Laumu, Skudru, Kameņu, Vaboļu , Kalves, Klajumu, Aizvēju un Rakstu ielāmpiegulošo objektu adreses, veica apsekošanu dabā un konstatēja, ka adreses lielai daļai objektu neatbilst Ministru kabineta 29.06.2021. noteikumiem Nr. 455 “Adresācijas noteikumu” (turpmāk – Noteikumi):

1. adreses neatbilst faktiskajai situācijai, jo īpašumiem praktiski nav iespējams piekļūt no adresē norādītās ielas puses;
2. objektu numerācija nav secīga;
3. īpašumiem pie ielām nav adreses ar piesaisti ielas numuram un tā satur īpašuma nosaukumu kā adreses elementu, vai arī nav piešķirta vispār.

Vienlaikus nepieciešams precizēt Kastaņu un Mākoņu ielu izvietojumu Valsts zemes dienesta Adrešu reģistrā atbilstoši to faktiskajam izvietojumam: saīsināt abas ielas un likvidēt Kastaņu ielas savienojumu ar Laipu ielu, kas dabā nepastāv (ir tikai gājēju tiltiņš pāri grāvim), ka arī likvidēt Mākoņu ielas savienojumu ar Klājumu ielu (dabā arī nav savienojuma, bet ir tikai gājēju tiltiņš pāri grāvim (attēls 3. pielikumā)).

Adrešu maiņas rezultātā paredzēts rezervēt papildu adreses tādām zemes vienībām, kas turpmāk varētu tikt sadalītas vai kurām varētu piekļūt arī no citām ielām.

Par plānotajām izmaiņām Darba grupa individuāli informēja adresācijas objektu īpašniekus, tai skaitā uzņēmumus, 25.05.2023. nosūtot uz deklarētām un juridiskajām adresēm paziņojumu Nr. ĀNP/1-12-1/23/734 “Par plānotu adrešu maiņu īpašumiem pie Torņa, Laumu, Skudru, Kameņu, Vaboļu, Kalves, Klajumu, Aizvēju un Rakstu ielām Garciemā. Tika saņemti divu adresācijas objektu īpašnieku (kaimiņu) ierosinājumi ar lūgumu mainīt vienu papildu adresi un precizēt vienu plānoto adresi. Ierosinājumi tika atbalstīti Darba grupā un iestrādāti lēmumā.

Noteikumu 9. punktā noteikts, ka pašvaldībai bez personas piekrišanas, izvērtējot konkrēto situāciju, ir tiesības piešķirt adresi, ja adrese nav piešķirta, un mainīt, tai skaitā precizēt adreses pieraksta formu vai likvidēt piešķirto adresi, ja tā neatbilst šo noteikumu prasībām.

Noteikumu 15. punktā noteikts, ka ciemu teritoriju daļās, kur ir ielas, apbūvei paredzētajai zemes vienībai vai ēkai piešķir numuru ar piesaisti ielas nosaukumam. Ciemu teritoriju daļās, kur nav ielu, līdz ielu izbūvei vai, ja brauktuvei noteikts ceļa statuss, apbūvei paredzētajai zemes vienībai un ēkai saglabā vai piešķir nosaukumu kā adreses elementu. Divu mēnešu laikā pēc ielu izveides un nosaukumu piešķiršanas tām pašvaldība pieņem lēmumu par iepriekš piešķirto adrešu maiņu, apbūvei paredzētās zemes vienības vai ēkas nosaukumu aizstājot ar numuru un piesaistot to ielas nosaukumam.

Noteikumu 18.1. apakšpunktā noteikts, ka ciemos apbūvei paredzētu zemes vienību un ēku numurus piešķir šādā kārtībā: ielās – no ielas sākuma augošā secībā, sākot numerāciju ar pirmajiem cipariem, virzienā no apdzīvotās vietas centra uz nomali vai no galvenās ielas, laukuma, autoceļa. Ielas kreisajā pusē piešķir nepāra numurus, labajā pusē – pāra numurus.

Noteikumu 20. punktā noteikts, ka ciemu teritoriju daļās, kur ir ielas, apbūvei paredzētajai zemes vienībai vai ēkai numuru piešķir, izvērtējot konkrēto situāciju un ņemot vērā tuvāko ielu vai ielu, no kuras iespējams pie ēkas piekļūt ar transportu.

Atbilstoši Valsts zemes dienesta Adrešu reģistra departamenta ieteikumiem, lemjot par adrešu maiņu adresācijas objektiem, ir lietderīgi vienlaikus izvērtēt un likvidēt, kur nepieciešams, arī īpašumu nosaukumus, lai neveidotos situācija, kad īpašuma nosaukums atšķiras no adreses.

Pamatojoties uz Pašvaldību likuma 10. panta pirmās daļas 21. punktu un Noteikumu 2., 9., 15., 18.1., 20. punktu, kā arī Attīstības komitejas 11.10.2023. atzinumu, Ādažu novada pašvaldības dome

**NOLEMJ:**

1. Mainīt adreses 272 adresācijas objektiem Garciemā, saskaņā ar sarakstu (1.pielikums).
2. Likvidēt īpašumu nosaukumus saskaņā ar sarakstu (2.pielikums).
3. Precizēt ielu izvietojumu atbilstoši grafiskajam pielikumam (3.pielikums):
   1. saīsināt Kastaņu ielu līdz zemes vienības ar kadastra apzīmējumu 8052 008 1456 robežai, likvidējot Kastaņu ielas savienojumu ar Laipu ielu, kas dabā nepastāv;
   2. saīsināt Mākoņu ielu līdz zemes vienības ar kadastra apzīmējumu 8052 008 1855 robežai, likvidējot Mākoņu ielas savienojumu ar Klājumu ielu kas dabā nepastāv.
4. Centrālās pārvaldes:
   1. Administratīvajai nodaļai šo lēmumu nosūtīt Valsts zemes dienestam uz e-adresi un Rīgas rajona tiesai uz e-pasta adresi [rigasrajons@zemesgramata.lv](mailto:rigasrajons@zemesgramata.lv);
   2. Nekustamā īpašuma nodaļai nedēļas laikā pēc 1. punktā noteikto adrešu reģistrēšanas Valsts zemes dienestā nosūtīt adresācijas objektu īpašniekiem paziņojumu par adreses maiņu pa pastu uz deklarēto dzīves vietu vai juridisko adresi;
   3. Sabiedrisko attiecību nodaļai aktualizēt mainīto adrešu sarakstu pašvaldības tīmekļvietnē [www.adazunovads.lv/adreses](http://www.adazunovads.lv/adreses), papildinot ar pielikumā norādītajām adresēm.
5. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

@ VZD, IDR, SAN, NĪN

Zemesgrāmata uz rigasrajons@zemesgramata.lv,

N.Rubina 67 443 536